Дахагъэм и дэкIуеипIэ
Налшык БизнесымкIэ и инкубаторым щекIуэкIащ «Кавказыр узыншагъэмрэ дахагъэмрэ я щIыналъэщ» гъэлъэгъуэныгъэмрэ дахагъэмкIэ зэпеуэмрэ.
Хабзэ хъуауэ, зэхыхьэр илъэс къэс къызэрагъэпэщ. Ар Урысейм и къалэ 30-м щIигъум щекIуэкIащ. Зэхьэзэхуэм щхьэц щIэщэныр зи IэщIагъэ цIыху мини 4-м щIигъу хэтащ. Абы нэхъ IэкIуэлъакIуэу къыщалъытахэр Москва щекIуэкIыну зэпеуэм ягъэкIуэнущ.
Зэхыхьэм хэтащ Псыхуабэ, Нартсанэ, Ставрополь, Волгоград, Дон Iус Ростов, Черкесск къалэхэм, Шэшэн, Ингуш, Дагъыстэн республикэхэм, Кавказ Ищхъэрэ федеральнэ щIыналъэм и нэгъуэщI щIыпIэхэм щыщхэу щхьэц щIэзыщэхэр, визажистхэр, стилистхэр, Iэбжьанэ зыгъэдахэхэр. Абыхэм дерсхэр ятащ.
Пщащэхэр унэтIыныгъэ щхьэхуэхэмкIэ зэпеуащ: парикмахер гъуазджэмкIэ, декоративнэ косметикэмкIэ, Iэбжьанэр гъэдэхэнымкIэ. Ахэр Iуэхум хуагъэхьэзыращ къэралым и IэпщIэлъапщIэ нэхъыфI дыдэхэу Бирановэ Иринэ, Баклушинэ Еленэ, Гарус Владимир, Березинэ Нанарэ, Охапкин Павел, Лазарев Максим сымэ.
Зэпеуэр дахагъэм телажьэхэм я дежкIэ дэкIуеипIэ инщ. Зэхыхьэм хэтахэм Iэмал яIэщ Кавказ Ищхъэрэ федеральнэ щIыналъэм щылажьэ, ДахагъэмкIэ унэ нэхъыфIхэм IэнатIэ щагъуэтыну, Урысейм щекIуэкI апхуэдэ зэхьэзэхуэхэм я зэфIэкI щагъэлъэгъуэну.
Iуэхур къызэрагъэпэщащ Урысейм и Парикмахерхэмрэ косметологхэмрэ я зэгухьэныгъэмрэ VIVID CONVERSION дахагъэмкIэ академиемрэ.
ТЕКIУЖЬ Заретэ.
Сурэтыр Къарей Элинэ трихащ.
